Na temelju Odluke o davanju koncesije za obavljanje dimnjačarskih poslova na području općine Veliko Trgovišće KLASA: UP/I-361-01/16-01/1,UR.BROJ: 2197/05-16-05- 14 od14.04.2016.g. **općina Veliko Trgovišće , zastupana po Općinskom načelniku ROBERTU GREBLIČKOM**, kao davatelj koncesije

i

**poduzeće**  **LEUŠTEK j.d.o.o., za dimnjačarske usluge**, Poznanovec, ul. Zagorske brigade 30 (OIB: 61974560944) zastupano po direktoru **DANIJELU LEUŠTEKU,** dana 24. lipnja 2016. godine

**U G O V O R**

**o koncesiji za obavljanje dimnjačarskih poslova na području općine Veliko Trgovišće**

Članak 1.

Općina Veliko Trgovišće (u daljnjem tekstu: davatelj koncesije) daje koncesiju, za obavljanje dimnjačarskih poslova na području općine Veliko Trgovišće koncesionaru poduzeću LEUŠTEK j.d.o.o., za dimnjačarske usluge, Poznanovec, ul. Zagorske brigade 30.

Pod obavljanjem dimnjačarskih poslova na području općine Veliko Trgovišće razumijeva se obveza čišćenja i kontrole dimovodnih objekata i uređaja za loženje na području Općine Veliko Trgovišće.

Članak 2.

Koncesija iz članka 1. ovog ugovora daje se na rok od 5 ( pet ) godina, a počinje teći od 01. srpnja 2016. godine.

Članak 3.

Koncesionar za koncesiju plaća naknadu u iznosu od 15.000,00 kn (petnaesttisućakuna) godišnje.

Naknada se uplaćuje polugodišnje i to do 30. lipnja i 30.prosinca za tekuću godinu, a uplaćuje se na račun Općine IBAN HR5923400091848100009.

Članak 4.

Rokovi plaćanja naknade za koncesiju iz članka 3. ovog ugovora smatraju se bitnim uvjetom ugovora te davatelj koncesije zadržava pravo da u slučaju nepoštivanja istih jednostrano raskine ovaj ugovor uz pravo potraživanja naknade štete koja bi uslijed toga nastala davatelju koncesije.

Članak 5.

Koncesija se daje uz cijenu usluga prema troškovniku koji je sastavni dio ovog ugovora.

Cijenu usluge izravno plaća korisnik usluge na osnovu ispostavljenog računa od strane koncesionara.

Članak 6.

U slučaju izmjene vrste usluge, cijena će se utvrditi aneksom ugovora, na osnovi Odluke Općinskog vijeća Općine Veliko Trgovišće.

Koncesionar je dužan pri eventualnoj promjeni cijene usluga pribaviti prethodnu suglasnog davatelja koncesije na način propisan odredbom članka 21. Zakona o komunalnom gospodarstvu.

Članak 7.

Koncesionar se obvezuje komunalnu djelatnost za koju mu je dana koncesija obavljati trajno i kvalitetno, te ne može uskratiti izvršenje usluge ni pod kojim uvjetima.

Ukoliko se steknu neočekivani uvjeti uslijed kojih bi izvršenje usluge predstavljalo znatno opterećenje za koncesionara, isti je zbog hitnosti dužan pružiti uslugu, a eventualna potraživanja s osnove otežanih uvjeta pružanja usluge sporazumno razriješiti s davateljem koncesije.

Članak 8.

Koncesionar je dužan davatelju koncesije dostaviti izvješće o radu najkasnije do konca veljače za prethodnu godinu.

Izvješće mora sadržavati podatke o vrsti i datumu pružene usluge, korisniku i naplaćenoj cijeni.

Davatelj koncesije ima pravo nadzirati način obavljanja komunalnih usluga za koje je dana koncesija, te koncesionara upozoravati na uočene nedostatke i tražiti da usluge budu izvršene sukladno odredbama članka 7. ovog ugovora.

Članak 9.

Koncesija dana ovim ugovorom prestaje:

* ispunjenjem zakonskih uvjeta
* raskidom ugovora o koncesiji zbog javnog interesa
* sporazumnim raskidom ugovora o koncesiji
* jednostranim raskidom ugovora o koncesiji
* pravomoćnošću sudske odluke kojom se ugovor o koncesiji utvrđuje ništetnim ili se poništava
* u slučajevima određenim ugovorom o koncesiji
* u slučajevima određenim posebnim zakonom.

Članak 10.

Davatelj koncesije može jednostrano raskinuti ugovor dostavom pisanog otkaza koncesionaru u sljedećim slučajevima:

* ako koncesionar ne plaća naknadu za koncesiju u ugovorenim rokovima,
* ako koncesionar ne pruža usluge trajno i kvalitetno, odnosno usluge kako su dogovorene ugovorom o koncesiji,
* ako je koncesionar dao netočne podatke odlučujuće za ocjenu njegove sposobnosti prilikom odabira najpovoljnijeg ponuditelja za davanje koncesije,
* ako koncesionar svojom krivnjom uskrati pružanje usluga i ne započne s izvršavanjem ugovora o koncesiji u ugovorenom roku,
* ako koncesionar obavlja i druge radnje ili propušta obaviti dužne radnje koje su u suprotnosti s ugovorom o koncesiji,
* ako koncesionar ne pribavi potrebnu prethodnu suglasnost u slučaju promjene cijene usluga,
* ako koncesionar ne dostavi izvještaj o radu,
* ako koncesionar privremeno obustavi obavljanje djelatnosti,
* ako je koncesionar prenio na treću osobu svoja prava iz ugovora o koncesiji suprotno odredbama Zakona o koncesijama i ugovora o koncesiji,
* u drugim slučajevima u skladu s odredbama ugovora o koncesiji i općim odredbama obveznog prava.

Prije jednostranog raskida ugovora o koncesiji, davatelj koncesije mora prethodno pisanim putem upozoriti davatelja usluga o takvoj svojoj namjeri te mu odrediti primjereni rok za otklanjanje razloga za raskid ugovora o koncesiji i za izjašnjavanje o tim razlozima, a ako koncesionar ne otkloni razloge za raskid ugovora o koncesiji u danom roku davatelj koncesije će raskinuti ugovor o koncesiji.

U slučaju jednostranog raskida ugovora o koncesiji od strane davatelja koncesije, davatelj koncesije ima pravo na naknadu štete koju mu je prouzročio koncesionar u skladu s općim odredbama obveznog prava.

Raskid ugovora nastupa danom utvrđenim u obavijesti o raskidu.

Koncesionar može jednokratno raskinuti ugovor o koncesiji u skladu s općim odredbama obveznog prava.

Članak 11.

Koncesionar može zatražiti sporazumni raskid ugovora, pismenim putem, uz predočenje razloga za raskid.

Davatelj koncesije utvrđuje može li se i u kojim uvjetima i rokovima ugovor raskinuti, na način da se osigura minimalna šteta u sustavu komunalne djelatnosti za koju je dodijeljena koncesija.

Članak 12.

Koncesionar se obvezuje korisniku po njegovom pozivu uslugu, koja nije planirana godišnjim planom pregleda ili je potreba hitnosti, izvršiti u što je moguće kraćem roku, a najkasnije u roku od dva dana od zaprimljenog poziva.

U koliko koncesionar bez objektivno opravdanog razloga uslugu iz stavka 1. ovog članka ne izvrši niti nakon dva uzastopna poziva korisnika smatra se da je uskratio pružanje usluge.

Ako davatelj koncesije zaprimi nekoliko opravdanih pismenih prigovora korisnika na kvalitetu izvršene usluge, naplaćenu cijenu i sl. smatra se da su smislu članka 10. ispunjeni uvjeti za otkaz ovog ugovora.

Članak 13.

Koncesionar se obvezuje, u slučaju da prestane obavljati djelatnost za koju mu je dana koncesija prije isteka otkaznog roka, podmiriti koncesijsku naknadu i za razdoblje otkaznog roka.

Članak 14.

Koncesionar za obveze nastale u obavljanju komunalne djelatnosti iz članka 1. ovog ugovora jamči davatelju koncesije imovinom poduzeća LEUŠTEK j.d.o.o., za dimnjačarske usluge, Poznanovec, ul. Zagorske brigade 30, te je davatelj koncesije u slučaju potraživanja s toga osnova ovlašten namiriti se iz te imovine.

Članak 15.

Ovaj ugovor sačinjen je u četiri istovjetna primjerka, od kojih davatelj koncesije zadržava tri primjerka a koncesionar jedan potpisan i ovjeren primjerak.

Na sva pitanja koja nisu uređena ovim ugovorom ili se pojave u tijeku trajanja koncesije, primjenjuju se odredbe zakona odnosno uređuju se dodatkom ovom Ugovoru.

Članak 16.

Sve eventualno nastale sporove ugovorne strane obvezuju se riješiti sporazumno, a u protivnom isti će se rješavati putem nadležnog suda.

**ZA KONCESIONARA ZA DAVATELJA KONCESIJE**

**direktor**

**Danijel Leuštek OPĆINSKI NAČELNIK**

**Robert Greblički**

KLASA: UP/I-361-01/16-01/1

UR.BROJ: 2197/05-16-05- 19